Sonja Mikkelsen (S), 1997-11-06:
Socialdemokratiet kan ikke støtte dette forslag, selv om også vi mener, at der fortsat er et behov for at bygge ungdomsboliger.
Sagen er, at vi har decentraliseret det almene byggeri, hvilket indebærer, at det er kommunerne, der bestemmer omfanget også af ungdomsboliger.
Når man læser forslaget her, så kan man få det indtryk, at SF ikke er opmærksom på, at byggestoppet for alment byggeri er et midlertidigt tilsagnsstop og således af sig selv er ophævet igen til nytår, altså om mindre end 2 måneder.
Det midlertidige byggestop varer således kun i 7 måneder, og det gælder ikke for ældreboliger.
Og i praksis fik det heller ingen virkning for ungdomsboliger, for regeringens seriøse overvejelser
undervejs gav anledning til at tillade, at 400 ungdomsboliger alligevel kunne bygges, under forudsætning af at de kunne igangsættes senest den 1. november med henblik på vinterbyggeri - idet der normalt er stor ledighed blandt byggeriets arbejdere om vinteren - og at de kunne færdiggøres senest den 1. september 1998 til glæde for de studerende, som jo normalt starter uddannelsen på det tidspunkt.
Herefter viser det sig, at der på trods af byggestoppet bliver færdiggjort langt flere ungdomsboliger i 1998 end i mange tidligere år, og det kan jo virke paradoksalt, men det er faktisk tilfældet, og forklaringen er ikke mindst, at alene Århus Kommune fordobler sit ungdomsboligbyggeri ikke blot i forhold til tidligere år, men også i forhold til det planlagte.
Og det bliver tilfældet, fordi boligministerens krav med hensyn til igangsætning og afslutning ansporede til at sætte tempoet væsentligt i vejret i boligforeningerne, i den kommunale forvaltning og i byrådet for at kunne klare fristerne, og det er jo interessant, at et midlertidigt byggestop kan have en sådan positiv effekt, men jeg skal alligevel undlade at anbefale metoden til gentagelse. Jeg skal også understrege, at ungdomsboliger jo ikke er den eneste boligform, der medvirker til at løse opgaven med at skaffe husly til unge uddannelsessøgende, for de fleste unge, der har egen bolig, bor ikke i ungdomsboliger, men typisk i små lejligheder eller eventuelt i lejligheder, som de deler med andre i en form for bofællesskab. Og alle, der søger en bolig, har heller ikke lige stort behov.
F.eks. bor de fleste ungdomsboligsøgende i Århus inden for en afstand af 40 km fra byen, og med det befordringstilskud, som de uddannelsessøgende får, er det jo ikke den største ulykke, at de må pendle, i hvert fald i en tid.
Det er værre med dem, der kommer langt væk fra for at læse.
Men de har allerede en vis fortrinsret ved tildeling af f.eks. kollegieværelser.
Det kan imidlertid være fornuftigt, når undervisningsministeren eller uddannelsesinstitutionerne selv planlægger et udvidet optag af studerende, at der så tages kontakt til den kommunale forvaltning i den kommune, hvor uddannelsesinstitutionerne er beliggende, så man kommunalt kan forsøge at indarbejde et større pres på byggeri af ungdomsboliger i de fremtidige byggeplaner.
Men det er ikke hensigtsmæssigt at knytte det an til byggeplaner ved uddannelsesinstitutionerne, da det i virkelighedens verden er sådan, at et meroptag ofte går forud for et byggeri.
Det kan man beklage, men sådan er forholdene, når også staten skal holde igen med byggeriet for at forebygge flaskehalse og give plads til privat byggeri, f.eks. til virksomhederne.
Men jeg vil gerne understrege én gang til, at det er kommunernes ansvar, at der bygges ungdomsboliger, på lige fod med ansvaret for, at der bygges familieboliger og ældreboliger.
Og kommunerne behøver ikke at være bange for at forbygge sig, for vi har gennemført den såkaldte mærkningsordning, som giver en fleksibel anvendelse af boligerne, så de over tid kan tilpasses til lokalsamfundets boligbehov, uanset hvilken målgruppe boligerne i første omgang er bygget til, og det gælder også ungdomsboliger.
På den baggrund kan Socialdemokratiet som sagt ikke støtte SF's forslag.
Og jeg skal med det samme gøre opmærksom
på, at De Radikale heller ikke kan støtte forslaget, og jeg skal også hilse fra Centrum-Demokraterne og sige, at de har samme opfattelse.